정조 6년
壬寅五月二十六日卯時。上御涵仁亭。常參次對同爲入侍時。行都承旨嚴璹。左承旨李亨元。右承旨趙時偉。左副承旨金宇鎭。右副承旨金魯淳。同副承旨李時秀。以次入就庭。先行四拜禮訖。退出賓陽門外。通禮跪請乘輿。上具翼善冠衮龍袍。乘輿出賓陽門。詣明政殿卽座。領議政徐命善。左議政洪樂性。右議政李福源。行戶曹判書金華鎭。右參贊鄭尙淳。禮曹判書徐有隣。漢城府判尹鄭昌聖。吏曹參判鄭一祥。大司諫徐有防。掌令徐有成。持平李泰永李羽晉。校理姜彝正。副校理尹尙東。副修撰沈樂洙金翊休。戶曹佐郞李華國。禮曹佐郞李爗。監察李奭培。司錄柳頤玄。記事官趙興鎭。記注官金健修。以東班入就庭。行判中樞府事鄭存謙。行判中樞府事鄭弘淳。昌城尉黃仁點。行知中樞府事具善復。兵曹判書鄭好仁。工曹判書徐有慶。知中樞府事李性源。刑曹判書鄭民始。凝善君爔。咸春君李昌運。行訓鍊院都正李柱國。行副司直李敬懋。同敦寧李瀁。禮曹參判徐有寧。兵曹參判蔡弘履。行副司直金文淳。兵曹正郞趙時謙。工曹正郞沈禧。刑曹佐郞李復燮。假注書趙衍德。事變假注書李顯道。記注官金鳳顯。以西班入就庭。引儀唱四拜禮。諸臣行四拜禮訖。引儀唱有啓辭官陞殿。無啓辭官退出。命善等從東階。存謙等從西階。以次陞殿進伏訖。存謙曰。日前郊壇。躬將珪幣。冥應斯疾。甘霈卽降。臣不勝萬萬欽頌。而第玆勞動之餘。聖體。若何。上曰。一樣矣。命善曰。睫上痰核之症。近復若何。上曰。苦歇無常。而雖往來於郊壇。更無以此而添症矣。弘淳曰。膈滯之候。更若何。上曰。別無加減。而大體若或動作。則似有差勝之節矣。命善曰。旱魃之災。何歲無之。而今此亢旱。實是臨御後初有之事。極爲焦悶。而際玆聖念過致憂慮。躬詣雩壇。虔誠露禱。數寸甘霈。得於方寸之內。臣不勝欽仰聖德。而第玆雨澤未洽。烈陽愈熾。欲執其咎。實在臣身。臣以庸魯之姿。忝居燮理之位。少無聖治之仰補。徒致天災之告警。在臣尤萬萬悚蹙。而今此聖念。恒切懷保之誠。欲求奠安之策。臨朝詢諮。惠澤終未下究。聖意徒致上勤。此莫非臣僚不能對揚之致。欲勘其罪。臣實難免。目今救民之道。莫先於賙政。而特命退行賓對。兼設常參。則其所講確。卽第一急務也。聖慮至此。臣敢不一分仰答。而晝宵思量。實沒其策。伏願亟退庸才。改卜賢德。委以國事。掌其荒政。是甚得宜。且向日朝講。臣亦登筵。而其時諫臣。盛陳交勉之責。在臣誠爲藥石之言。惟當甘受而無辭。其後堂箚臺疏。亦有所陳。而猶未盡言。臣竊爲慨然矣。日前綸音中。只降責備之敎。不下溺職之譴。臣於聖敎之下。有不敢引義。而揆以情私。則惶隕靡極。措躬無地。更伏望亟簡宿德之臣。備講接濟之策。實爲民國之幸。諒此情勢。卽降處分焉。上曰。卿言過矣。予方自咎。在卿何有。須勿過辭也。仍命奏事。命善曰。旣兼次對。則先以回啓仰奏乎。上曰。可矣。命善曰。此京畿監司李亨逵狀啓也。以爲麥農失稔處。停退或代捧間。詳察民勢之緩急。參量穀數之多寡。代捧與本色。參互區別。分等磨鍊。開錄于左。請令廟堂稟處矣。代捧之數爲二萬二千九十石。驟看則雖似過多。而本色準捧。又爲三萬五千八十石。則排給種糧。綽有餘裕。且特敎停退。旣出爲民之盛意。多數分給。自是諸道之痼弊。趁此換作。永使省減。不害爲廣惠蘇瘼之實政。依狀請施行事。分付何如。上曰。依爲之。出擧條命善曰。卽見開城留守鄭昌順報備局辭緣。則以爲。常平廳會付牟穀之數。至於一千五百八十三石之多。差過一年。則腐傷生蟲。便成無用之物。種子外限一千石。從民願。以租太。待秋折捧爲請矣。牟還之多。久爲民弊。作租之令。曾已行會。而今當麥歉。又有停退之命。趁此換作。實爲兩便之道。依所請。租太間一從民願。待秋折捧事。分付何如。上曰。依爲之。出擧條命善曰。卽見咸鏡監司鄭元始狀啓。則枚擧永興府使沈釋之咸興判官尹昌濂所報以爲。永興則耳牟還分之數甚多。不但爲弊於常年。若値失稔之時。則貿遷備納。民不能支堪。今年會內當捧條。限一千八百石。以太折米代捧。咸興則牟耳兩麥。民少穀多。糶糴之際。爲弊滋甚。其中一萬石。雖已移轉於嶺內。此地不尙麥農。本色準捧。其勢末由。今年會內當捧條三色穀。限六千石。以稷粟米太待捧。而竝待秋成。從便換作事。令廟堂稟旨分付爲請矣。兩邑牟還。實爲病民之資。待秋換作。乃是捄弊之政。道臣旣已參量邑報。有此登聞。依所請。以相當穀。準折代捧事。分付何如。上曰。依爲之。出擧條命善曰。頃因特敎。關東牟還作租。依道臣狀請許施事。才已行會矣。卽見江原監司金憙報備局辭緣。則以爲。嶺西水田甚少。難以一例換租。以租太粟折米擧行爲請矣。換穀則大除民弊。折米則不失元數。而田多畓少。難責純租。峽邑事勢。無怪如此。牟還換捧之代。依所請。以三色穀。待秋準折以捧事。分付何如。上曰。依爲之。出擧條命善曰。昨因特敎。禁御兩營七八月當上番軍。使附近營將代點以送事。才已行會矣。聖念旣軫於擾民。他道不待其狀請。所以除弊之端。實不淺淺。此後當番。只餘兩次。續續知委。亦涉煩屑。毋論秋成前後。限今年兩營軍調點。令營將一體代行事。分付何如。上曰。依爲之。出擧條命善曰。今年牟還之待秋作租。或因特敎。或因狀請。其數不啻夥然。姑紓難捧之憂。不但爲目前之實惠而已。裒多益寡之政。亦非不美。而若使秋農不如所望。待秋之令。又待明年。作租之計。仍成舊還。則許多國穀。公然虛抛。所以爲民。反歸病民。事之麥浪。孰甚於此。此則道臣別錄以置。開倉之日。首先準捧。雖或有萬一停捧之事。牟還代捧條。則勿入其中。必也如數會錄事。申明知委於各道道臣處。何如。上曰。依爲之。出擧條上曰。卿言大體果好矣。然牟還元還之今年作租加分者。數甚夥然。其在百姓。可謂重負。若此常年。有難準捧。嗣歲之憂。亦不可不念矣。命善曰。在民雖曰重負。而若値歉歲。以屬賑需。則亦爲百姓莫大之幸矣。命善曰。嶺南空名帖用餘還送者。依頃日定式。自備局洗草。此後則勿爲仰稟。循例洗草。何如。上曰。依爲之。堂上看檢洗草後。草記之意。定式。可也。出擧條命善曰。備荒之道。固宜預講。而農節雖晩。秋事未判。移粟移民。姑無可論。卽今預爲之備者。惟在於貿遷生穀。若得雨而免歉。則以其剩餘。會錄於賑穀。苟至設賑之境。則以此補用。蓋是自前通行之規。亦爲目下急先之務。而諸道旱炎之淺深。農形之得失。姑未詳知。且其貿遷幹辦之方。財力推移之道。自京司亦難遙度。則有不可的定指揮。爲先發關於諸道道臣。詳察道內之事情。商量辦穀之要道。論理狀聞後。以爲講確稟處之地。何如。上曰。依爲之。出擧條命善曰。備預之責。旣以探問諸道之意仰達矣。自外方措處者。則道臣自當設施。而至於自京責應之道。宜有主張擧行之人。今若以各道句管堂上。專畀一道之事。委任而責成之。凡於一啓一報之來。該道句管堂上。先爲料量。就議臣等以爲登對稟處之地。如或有意見不合處。或以關文。或以私書。往復道臣。俾得以爛加消詳。務歸停當似好。以此分付。何如。上曰。依爲之。出擧條命善曰。關北句管堂上有闕。代以行吏曹判書李命植差下。嶺南句管。則以行戶曹判書金華鎭差下。使之察任。何如。上曰。依爲之。出擧條命善曰。日前慶尙監司趙時俊。以己亥設賑時納粟諸人請賞別單。京司置而不論爲言。而聞賑廳。則其時卽爲覆啓。又自吏曹。以帖加成給之意。覆啓啓下後。無端掩置。不爲成給云。判下文書之閣而不行。至於三年之久。以致鄕民之解體。至有道臣之論啓者。事未前有。大關後弊。吏曹當該堂上。施以譴罷之典。此等擧行。專在政吏。而若是慢忽。極爲痛惡。令攸司卽爲査出。從重嚴勘。原別單旣已啓下。自吏曹成出帖文。下送本道事。分付何如。上曰。依爲之。日昨傳敎。亦有云云。朝廷今日。失信已多。別有緩急。何以勵衆。此誠切至之論。卽此一事。亦可謂失信之一端。此必該吏作俑之致。其在謝嶺民杜後弊之道。豈可尋常勘罪而止。卽令該曹。押送本道。仍令監司。聚會民人。各別嚴治後。其時最遠賑邑定配。該堂之罷職。亦屬薄勘。以不敍捧傳旨。可也。出擧條上曰。此必是下吏中間操縱之事。而因仍掩置。民人之缺望。姑舍是。朝廷之羞恥。亦云極矣。命善曰。判下文書。中間掩置。不爲下送。致使百姓至今抑菀。迺有道臣狀聞之境。事關紀綱。誠極寒心。事端旣發之後。該吏初事隱諱。末乃自服云。亦甚可痛矣。上曰。伊時納粟之民。果是何邑之民乎。惠堂似詳知矣。民始曰。聞是五邑之民。納粟賑廳。而其四則慈仁高靈昌寧大丘之民。而其一則臣未記得矣。命善曰。今因勸分之事。有仰達者矣。上曰。陳之。可也。命善曰。臣頃見嶺東道臣三邑賑啓。則金城縣私賑穀物後錄中。猪炙濁酒。亦爲混錄。此與鹽藿之屬有異。奏御文字。事面屑越。本縣之枚報。道臣之登聞。俱甚駭然。江原監司金憙。從重推考。金城縣令李命杰。待秋成拿問處之。何如。上曰。依爲之。守令到任屬耳。從重推考。可也。出擧條上曰。守令之善賑。豈非好事。而猪炙濁酒。此是難繼之道。亦非救賑之政。而至登文報者。誠涉可怪矣。命善曰。鹽藿之屬。猶可分饋。而至於猪炙濁酒。歸之饋賑者。今始初聞。旣涉干譽。亦近見能。極爲駭然矣。命善曰。講究生穀之道。專委賑廳。而堂上一窠。久未差出。及今備員。相議擧行。有不可已。禮曹判書徐有隣。惠廳堂上差下。使之察任。何如。上曰。依爲之。出擧條上曰。合爲惠堂者。更有誰某乎。命善曰。吏判及吏參。果合此任。而吏判本來有病。勢難更强任矣。上曰。以參判爲惠堂者。古亦稀有矣。命善曰。然矣。上曰。禮判之見差此任。得無太驟乎。命善曰。今躋正卿。且帶備堂。曾經屢道方伯。論其履歷。極合此任矣。命善曰。今番淸齋時。發遣備郞。使之摘奸。則執頉夥然。當此聖念憂旱。珪幣躬將之日。陪享之臣。何敢偃然在家。不卽出齋乎。其在懲勵之道。不可無警責。堂上以上罷職。堂下有實職人。竝令該府拿問嚴處。何如。上曰。依爲之。其中老病人。衆所共知實故。勿論。可也。出擧條命善曰。此則當自政院擧行矣。上曰。禮房承旨。當次知擧行。而其中部將輩未得趁往。勢或無怪。此則竝置勿論。至於姜世晃崔台衡。追後進去云。亦爲分揀。徐有元。兩次摘奸。終不進去。誠極無狀矣。命善曰。至於申後而不爲齋宿者。極爲駭然矣。上曰。近入州牧監司之望。故有如是乎。將欲處分矣。命善曰。沃川郡失火民人處。賙恤接濟之道。依通川例行會矣。上曰。唯。樂性曰。目下緊務。莫過於撙節米穀。切勿縻費。而惟酒最爲耗穀之大者。京外之一日消融。不知爲幾許石。嚴防此路。俾歸於民食。則其所利益。亦自不少。常年則雖不必一切禁斷。而當此之時。苟有益於贍穀之道。則宜無所不用其極。除喪祭婚姻需用者外。多釀賣買者。各別嚴禁。而以一望爲限。盡賣已釀之酒。然後禁其更釀。則民亦無失業之歎。以此分付法司。如或有吏隷輩。憑藉作奸。貽弊民間之弊。則吏隷刑配堂郞重繩之意。一體申飭。何如。上曰。如是則未見有生穀之效。恐反爲擾民之端。大釀雖禁。小釀自在。則均之爲費穀之歸。卿之所奏。言則是矣。有難從施矣。出擧條命善曰。災年禁釀。自是應行之典。左相所奏。誠亦好矣。樂性曰。雖難長時設禁。而災年禁酒。亦有一半分益效。故臣有所奏矣。福源曰。日前所下綸音及詢訪之命。諄複懇惻。實非出於一時應文之具。凡在瞻聆。孰不感激欽仰。而臣本空疎。又無素講。左思右量。實無對揚德音之望。敢請以前輩所已陳者仰陳焉。周禮大司徒掌荒政。其條凡十二。宋儒呂祖謙註釋論說甚詳。故相臣李景奭。錄進於仁祖孝廟兩朝。其後故相臣李台佐。又援此例。錄進於先大王。蓋其條目。雖似疎略。古今雖異時措。而反復細玩。則實有多少次第。後世救荒之政。皆不能出此範圍。得其意而不泥其文。則異者可同。疎者可密。此眞聖人之法萬世可師者也。我朝三聖之特垂省覽。多所採用。非但開納相臣之言。蓋出於曠感前聖講究遺法之盛德至矣。今若依列聖朝故事。令弘文館錄出周禮本文及呂東萊註說。常置一通於黼座之右。燕閒之中。留神玩味。則其於備荒之策。救災之道。必有可以警發資益。有補於聖慮之萬一。敢此仰達矣。上曰。好矣。依爲之。出擧條福源曰。生民休戚。專係田政。災頉名色。自有定規。古無者不可增。古有者不可減。其法甚嚴矣。年前度支之臣。請禁永災名色。凡有永災處。換作他災名。至於行會施行。此固出於軫念經費裁抑奸濫之意。而論以國體。則未免苟簡矣。朝廷號令所貴。一出於正。一務於實。外邑之報災不實。則只當申飭道臣。明核嚴束。毋使或濫而已。今乃以歲歲決不無之永災。勒加當年災之名。預慮外邑不實之弊。先自朝廷而行不實之令。則事之無謂。莫甚於此。設令每歲增得若干結。所得者甚少。所失者甚大。況未必有得乎。顧今國計雖不足。堂堂聖朝。豈可行衰世苟且之政乎。其後一二道臣以此陳弊。臣亦累聞守令之言。事關國家大體。銷刻小嫌。有不足恤。分付該曹。永災名色。依前從實磨勘之意。知委諸道。何如。上曰。領左相之意。何如。命善曰。年前戶判陳達時。伏承下詢。臣亦以有司之臣。則固當如此。仰對矣。今僚相所奏。卽是大經大法。臣豈以前日所對。更有崖異於其間耶。樂性曰。臣於闕外。聞右相之言。果是經論。此等處。恐不可拘於銷刻之嫌矣。上曰。戶判亦陳所見。可也。華鎭曰。大臣所奏。固是守經之論。而亦嘗言及於臣矣。臣之年前稟定。本非無稽而然也。國結之一入永頉。次次減摠者。數十年內。殆過十餘萬結。若不別般變通。將無以矯捄此弊。曾按畿藩時。亦見永頉名色之防塞。已成積久遵行之前例。果以査得新起。充補永頉。而如或不足。則以當年災移給。使之毋至白徵。勿縮元結之意。有所筵稟而定式者。蓋以此也。上曰。右相之言。實出守經。何論銷刻與否。依爲之。出擧條福源曰。向以關東流民事。有廉察安集之命矣。近聞關北流民。亦多踰嶺而南者云。昨年北農。不聞如兩南之大歉。賑邑亦不多。而民至於流離之境者。事甚可怪。道路傳聞。雖不可盡信。而亦不應全無苗脈。都下米直之一直騰踊。或以爲多由北民之貿遷。以此推之。則關外遑急之狀。槪可見矣。今則麥已登場。賑亦畢巡。冬春間流徙之民。或已漸次還集。而目下旱災如此。秋事豐歉。亦未可知。瘡痍甫起之氓。若不能至誠勞來悉心撫摩。則安保其明年之又不如今年乎。與其安集於旣散之後。莫若懷保於判歉之前。此時道臣守臣。勿以麥登賑畢而少或弛心。便宜講確。預爲措置。毋使有一民失所之歎。以重貽九重旰食之憂之意。自本司措辭關飭於本道道臣。何如。上曰。依爲之。出擧條上曰。昨覽關西狀啓。營下則三日得雨。測雨器合爲十二寸云。誠爲多幸矣。命善曰。關西列邑之得雨多寡。姑未詳聞。而營下三日雨。果爲萬幸矣。上曰。湖南營下。雖曰得雨頗多。而獨於嶺南。尙此致旱云。誠爲切悶矣。福源曰。今若得雨。則姑未辦歉。而雨意猶慳。實爲悶慮矣。上曰。目今不雨。雖曰未辦凶歉。而亦不可沁沁泄泄。坐度時日。宜思講究之策矣。命善曰。然矣。預講備荒之策。如得豐登之慶。則尤爲多幸矣。上曰。此是爲民事也。冥應雖邈。禱雨之擧。明當繼行。可以當日受香矣。命善曰。祈雨之擧。今則不可不連爲設行矣。上曰。親行郊禱之禮。而旣未得雨。欲藉卿等。庶望一霈。此非取便之事。是亦責躬之意也。命善曰。聖候方在靜攝中。而屛蓋衝炎。復擧親禱。則臣等憂慮之忱。當復如何耶。臣等當連爲進去矣。善復曰。興海定配罪人尹在益。頃因遭故。自臣府。依法典給由歸葬事。草記矣。向在疎決之時。至有特放之命。雖當悶旱之日。有此曠蕩之恩。而第其罪名不輕。其在重獄體之道。不可全釋。歸葬後還發配所。宜矣。上曰。旣無顯跡。何妨疎釋。卿之所奏亦涉過矣。命善曰。當此悶旱。雖或屈法疏放。果是聖德事矣。善復曰。訓局將校金兌福。因臺啓。令該府處之。而係是臣營校屬。不敢冒當。故敢達矣。上曰。令次堂擧行。可也。命善曰。聞此將校因將令。先爲前進云。似與陣中所犯。有間矣。上曰。然則放送。可也。出擧條上曰。伊日還宮時。訓將在於駕前一帿地。將校之揮扇云云。誠爲可怪矣。善復曰。臣在陣上。將校五六人。先往陣外矣。上曰。旣出陣外。則有異陣上。其所揮扇。無足爲怪。今以陣外揮扇。若至勘罪。則有非綜核之政矣。命善曰。然矣。善復曰。親禱郊壇。幸得甘霈。而雨澤終靳滂沱。民情方在遑急。無恒産無恒心之類。偸竊之習。將不免繼起之患。在前如此之時。戢盜之政。不容少忽。而糾治之際。間有玉石俱焚之歎。宜令內而捕廳。外而各鎭營。仰體欽恤之聖意。專意譏詗。詳辨眞假。則民無橫罹之冤矣。宜有申飭。故敢此仰達矣。上曰。依爲之。出擧條華鎭曰。各道稅船誅求之弊。昨年特敎。極爲嚴截。故京外下屬。別加檢飭。而至於軍資監廣興倉豐儲倉。則例與監察。眼同捧下。而所帶墨尺輩。卽是法府下隷。自臣曹不得任意推治。或不無科外作弊之事。若不別般痛禁。無以懲畏矣。自今以後。或有現發於廉察之時。則隨其輕重。小則移法司科治。大則竝與當該官員。而草記論罪之意。出擧條定式。分付。何如。上曰。依爲之。出擧條好仁曰。軍兵歲抄。卽戎政之大者。各樣應頉之類。每歲末隨闕塡充後修啓。法意有在。辛丑條。各道水陸軍。歲抄齊到。而全羅道漕軍。代頉有無。尙不修啓。揆以軍政。事甚稽忽。當該海運。從重推考。使之從速修啓事。另加嚴飭。何如。上曰。依爲之。出擧條好仁曰。烽燧軍。係是報更之卒。爲役偏苦。自前蠲免他役。專意候望事。筵稟申飭。非止一再。而挽近以來。諸道各邑。輒侵兼役。不能支保。間或來訴京司。聞甚可駭。此後則無論京外。名編烽軍者。毋得疊侵他役事。出擧條嚴飭各道。何如。上曰。依爲之。出擧條好仁曰。各廳堂下武臣能麽兒講。每朔六次設行。專出於勸課之意。而近來謂以中日停止。廢閣不行。事甚無謂。宣傳官廳則旣已如前考講。而能麽兒之獨爲停廢。極爲未安。該廳堂上。從重推考。使之依例設行。何如。上曰。依爲之。出擧條好仁曰。宮墻外軍堡軍士。罷漏前則以軍號應對。故雖不得擅離。罷漏後則臣曹摘奸時。每多闕點之事。衛將部將處。亦已屢次嚴飭。而至於考察巡羅之限天明巡審。亦出於檢察宮墻之意也。事係莫重。自臣曹時時摘奸。則亦或執頉。故雖已往復於該營大將。使之各別申飭。而事過之後。則不無解弛之弊。此後則如有軍堡軍士之罷漏後闕點。及考察巡邏之摘奸時執頉之事。當該衛將部將及該營將官。從重勘處。大將亦爲推考。以此意永爲定式。宜矣。上曰。不必出擧條。依此察飭。可也。好仁曰。然則當申飭各軍門矣。上曰。唯。性源曰。臣方帶海西句管。以本道事。有仰達者矣。臣待罪海藩時。因御史所達。自備局行會延安府白川郡。舊浦落及舊陳合四百二十八結零。査實馳啓。特蒙降續之命。其後數年。已有起墾之效矣。近始追聞。兩邑舊浦落舊陳之稱以上今陳者。尙有漏落。未免白徵云。分付道臣。今秋覆審時。一體詳査狀聞。俾蒙一視之澤。何如。上曰。依爲之。出擧條性源曰。臣於日前。以龍山江享官奉審壇所。則壇上基址。雖不至傾圮。而壇下階級。初不加修葺。只以數三莎片。略存界限而止。虔誠致潔之地。事體殊涉未安。令該曹卽爲修築。何如。上曰。依爲之。出擧條華鎭曰。重臣所奏雖如此。當夏雨潦。江水漲溢。則水勢泛濫。壇址沈沒。輒致崩圮。勢難修築矣。上曰。以石堅築。則似無頹圮之患矣。華鎭曰。略有纍石。僅築基址。而一經水災。則亦有崩頹之弊矣。命善曰。雖有水侵之患。若至堅築。則似甚爲好矣。民始曰。今年年事姑未判。而其在預備之道。不可不撙節見在之穀。以爲儲蓄之道。三南夫刷價。例以儲置米上下。沿邑則自均廳。以錢代下而取用其米。至於峽邑。難於輸運。不爲換代矣。今則勿論峽沿。苟有儲穀之道。則不可不及時變通。三南峽邑夫刷價。自來朔。限明年五月。自賑廳。以錢代下。原穀則儲留本邑。若得免歉。則還錄儲置而推其價於惠廳。苟有賙賑之事。則以此補用甚好。依此擧行。何如。上曰。大臣之意。何如。命善曰。此實生穀之一大助。數亦不少。依惠堂所奏。儲留。似好矣。上曰。依爲之。出擧條民始曰。都下米穀漸貴。自上深軫都民艱食之患。特發內帑之米。又命貢價之先下。數過三萬。可以足食。而射利之輩。或沮遏而潛藏。或轉販於外方。京中則米貴如前。毋論京外。民食則一也。何必區別彼此。而但鄕民則有還穀焉。兩麥亦出。足可資活。都民則所恃者。只貢米與江上貿米。而皆爲牟利輩之所操切。誠極痛駭。些少貿販之類。雖難盡防。若其尤甚者。不可不痛懲。在前如此之時。每有申禁之例。令漢城府。各別嚴禁。何如。上曰。依爲之。出擧條上曰。判尹以爲。如何。昌聖曰。江商之乘夜載送。百計潛賣者。臣曹亦何能戢察禁斷乎。必欲禁斷。出送府隷。則江上作弊。亦爲可悶。此誠行不得之事矣。命善曰。鄕穀之上京。固宜矣。而京穀之下鄕。誠有倒置之嫌矣。民始曰。鄕外之民。豈可不恤。而都城之內。尤宜軫念。小小出賣者。雖不可禁察。而至於船馱載者。各別嚴禁。宜矣。上曰。雖未痛禁。謂有禁令。則似或有效矣。福源曰。其在一視之道。禁之一字。恐涉如何矣。命善曰。都城。卽是根本之地。不可無別般存恤之道。而在前如此之時。亦有前例之可憑矣。民始曰。考見謄錄。則災年之不許轉賣京穀。果多已例矣。民始曰。近來諸道稅船之幻弄故敗者。殆乎相續。此等之類。固當嚴懲。而或有悉心監護者。亦當有勸奬之道。頃見畿伯狀本。則西原稅船。中路遇風。幾乎覆敗。僅僅救護。無事到泊。而騎船監官。則救船蒼黃之中。獨被渰沒之患。此亦可謂死於王事。如此者。元恤典外。自該曹別加軫恤。則亦足爲聳勸之道。故敢達矣。上曰。依爲之。出擧條民始曰。稅穀輸入之時。中路偸竊之患。比比有之。故例。自捕廳定送校卒。以爲看護之地。而近來偸竊之徒益甚。而校卒之看護。有名無實。穀物之欠縮漸多。船人之號訴日至。連使捕廳各別嚴飭。而亦未見其着意施行。此後則令左右捕廳。多定校卒。別般禁飭。俾有實效。而如是之後。又復如前。則該廳大將。亦難免其責之意。申飭。何如。上曰。依爲之。出擧條有隣曰。明日祈雨祭處所。以何處擧行乎。上曰。當下敎矣。昌聖曰。每當市直之騰踊。或多廛民之用奸。故自本府抽栍各廛。斗升審其大小。以爲禁戢之地矣。近日本府堂上。取來市上斗升。試爲較量。則或大或小。參差不齊。詳究厥由。則市民之造作升斗。烙印於京兆平市者。本無定式。任從其意。廛各不同。自前已然。所當以戶曹所在鍮升鍮斗爲主。而所謂諭升鍮斗。比諸市廛所用。則其制減半。反不如私家行用之件。若欲準此。則買糴之人。大段失利。此外無可憑式處。其在聖朝同律度量衡之義。決不可仍置。一任市儈之低仰。臣謂更令戶曹。斟量大小。別造鍮升斗。以爲憑考均一之地。宜矣。上曰。依爲之。出擧條華鎭曰。市上升斗之各自不同。皆由於廛人之任意造作。不從定式。故如是不齊。惟在京兆照察申禁。一憑舊式而已。朝家何可別般禁飭乎。璹曰。斗升之大小。本有則式。宜有相準憑式之處矣。昌聖曰。戶曹鍮升斗。旣難相準。故如是不均矣。昌聖曰。養戶防結。朝禁至嚴。而鄕居士夫間多冒犯。代納於捧稅之時。索價於米踊之後。貽害小民。其弊多端。而畿甸湖西最稱尤甚。民或拒納。囑托官府。至施鞭扑。威喝徵索。編氓受困。甚於官逋。臣謂申飭兩道。査問列邑。苟有犯者。摘發論罪。因此負債之民。一倂許其告官蕩滌。以絶侵漁兼竝之習。亦爲懷保之一端矣。上曰。依爲之。出擧條璹曰。漢城判尹鄭昌聖。俄以升斗事陳達。未及承批。遽奏他事。推考。何如。上曰。勿推。可也。出擧條上曰。臺臣進前。有防進伏。上曰。大司憲。何不入來乎。命善曰。聞有臺評。似不入來矣。上曰。臺言之違牌人請勘。似指別雲劍及前諫長而發矣。有防曰。似然矣。有防曰。惟我聖上。遇災憂勤。躬禱郊壇。歸臨鍾街。親決罪囚。恤刑之意。疎鬱之政。孰不欽仰。第念京外重囚之繫獄者。其在未用法之前。是亦民耳。向於丁酉之歲。引宋朝故事。特下傳敎。使之灑掃獄戶。洗滌械杻。貧者給食。病者給藥。弁于典則之書。揭諸法府之壁。天地之仁。無物不被。有司之官。誰不奉行。而近以諸道繡啓觀之。刑獄諸具。間多違制。獨此一事。安保其如式遵行乎。且輕囚之暫時在獄者。獄裏徵索。不勝困窶云。請嚴飭京外掌獄之臣。重囚之灑滌賙救。一遵成憲。輕囚之侵索徵求。另加禁斷。以助導揚和氣之一端。上曰。依啓。有防曰。京外之官。勿論奉命行部承召。隨其爵秩之高下。機務之輕重。從人各有定數。廚傳皆存法制。備局行會。不啻嚴明。而行之數年。又復如前。上官以侈大務勝。長吏以豐靡爲事。行路多過額之從。在處設方丈之饌。法制之壞損。財力之耗費。孰有大於此乎。惟我聖上悶旱一念。夙宵憧憧。親禱雩壇。屛蓋御輿。而軍衛幾省九分。責躬求助。常膳已減屢日。觀瞻咨嗟。聽聞欽聳。此豈非上行下效之時乎。況麥農旣歉。秋穡未卜。亦宜務從簡約。節省用費。以存豐豫之計。請令備局。嚴飭京外之臣。從人廚傳。一遵定例。無蹈謬習。如有犯者。隨現重繩。上曰。自廟堂。各別嚴飭。可也。有防曰。京外各樣人情之弊。難以毛擧。當初與受。不過些少顔情。而畢竟徵求。便爲當捧底物。巧作原別之名色。以致歲月之增加。爲瘼漸痼。牢不可破。前後飭敎。不啻嚴截。京外裁抑。已多其效。而第道各異規。邑或殊式。多寡不均。收歛無節。苟究其所出。皆出於蔀屋窮民甁罌杼柚。思之及此。寧不矜惻。雖在常年。惟當另加禁抑。況値歉歲。尤宜別般軫恤。今若不一番釐正。痛懲雜濫之習。則亦安知末流之弊。又加於此也。請令廟堂。行會京司及諸道。凡係各項人情之最甚者。一竝釐改。酌量平均。更無增加之弊。上曰。依啓。有防有成泰永羽晉彝正尙東翊休樂洙等曰。噫嘻。痛矣。合辭中諸賊。罔非巨奸大慝。而我殿下過於濡忍。一味容貸。鄭妻射日之兇。有浮於盍平。龜柱滔天之罪。殆甚於莽冀。而偃息海島。尙逭王章者。七年于玆矣。由是干紀之徒。接跡而起。乃有國榮竊柄。沮遏宗社之大計。德相助勢。闖進和應之兇疏。兩賊同貫。萬戮猶輕。此實覆載之所難容。神人之所共憤。而一則臥斃於牖間。一則薄竄於關外。至若樂純之三大罪案。煥億之一串貫來。又何等至兇至憯。而依舊自在。不施當律。古今天下。寧有是耶。肆致人心陷溺。義理晦塞。湖逆海賊。前唱後應。而一使往査。三尺屢屈。此又失刑之大者。若此不已。則以今日之世道。今日之人心。將不知幾箇兇醜之徒。連腸接踵。釀成何樣陰謀。生出何樣禍機於冥冥之中。此莫非臣等之誠意淺薄。上不能格回天心。下不能碎首天陛。一年二年。忍與之同戴一天。是固臣等之罪。而丙乙之宵。穆然深思。則寧不凜然而寒心乎。噫。天人之理。不遠伊邇。公法失於下。癉怒赫於上。今玆亢旱。安知不由於刑政之不得其當而然歟。臣等謂廓揮乾斷。亟從三司之請。其餘諸賊。竝施邦刑。以杜亂萌。以答天譴。斷不可已也。上曰。已諭於前後三司矣。有成曰。國以民爲本。民以食爲本。民食足。然後國可以爲國矣。況當災荒之歲。尤宜有軫念之道。大抵各衙門上納之規。布木有升尺之定。米穀有斗斛之限。過此以往。便是科外徵歛。而近來京各司上納時。吏胥輩誅求之弊。逐歲增加。殆無限節。布木則必以退托爲主。期於多捧賂物。米穀則必以加剩爲準。至於濫徵倍蓰。噫。彼狡奸邑吏。頑猾船工。安知不用計於其間。而畢竟受害。偏及於殘民。哿矣富人。哀此貧窮。仄聞此弊。各軍門尤甚。別營又次之云。請嚴飭各該軍門及該曹。升尺斗斛。一遵元定式。永杜濫捧之習。以除窮民一分之弊。上曰。依啓。有成曰。東海之冤婦。能致三年之旱。此理甚明矣。聞於靈山縣。有一淫獄。事關倫紀。而昨年該縣監。聽斷大偏。幽冤莫暴。至使婦女剚腹於官庭。雖未詳其本事委折之如何。而其貞烈之卓爾。光景之慘然。實令人起義而酸鼻。此等幽鬱之冤。亦足爲干和之一端。當此悶旱之時。宜有明核疎雪之道。請令道臣。嚴査明決。伊時縣監。捧現告。亦令該府。拿問定罪。上曰。依啓。上曰。靈山縣監誰也。時秀曰。宋準明矣。上曰。兪彦脩疏本。卿等果爲得見。而晉州事。亦已聞之乎。命善曰。疏本未及見之。晉州事。亦未詳聞矣。有成曰。臣有所懷。敢此仰達矣。上曰。初旣以所懷仰奏。繼以爲所啓則當陳所啓。而今曰所懷者。何也。旣非齋日。則元無不可奏之啓辭矣。命善曰。臺臣之陳以所懷者。誠可怪矣。時秀曰。掌令徐有成所懷所啓。錯雜仰奏。推考。何如。上曰。依爲之。出擧條有成曰。臣見識鈍滯。言辭拙訥。淸朝耳目之任。自知其萬萬不合。而柏府新除。忽下於悶旱求助之時。繼以常參有命。冒沒登筵。當以啓辭仰奏者。陳以所懷。至被承宣之請推。臣之昏謬之失。於是焉著矣。臣何可一刻晏然於臺次乎。請命遞斥臣職。上曰。勿辭。亦勿退待。有成曰。惟我聖上憫旱之誠。夙宵靡懈。圭璧遍擧。絲綸惻怛。旣減膳廚之供。又屛儀衛之備。以至郊壇親莅。徹夜將事。鍾街停輿。疎釋罪囚。凡所以弭災致雨之方。靡不用極。及夫回鑾之夕。霈然一雨。果得於方寸之中。天人感應之理。何若是神耶。雖成湯桑林之禱。宋仁宗太乙宮之行。無以加此。凡厥臣庶。孰不欽仰感歎於我聖上修省之方。克享之誠乎。以此觀之。天心之底豫。亶係於我殿下一心上對越。殿下雖於燕蠖之中。其所敬畏虔誠。一如壇壝祼將之時。慥慥憧憧。無或一刻間斷。則一理沕穆。靈應不忒。有若影響之捷桴鼓之應。而繼此霈然之澤。可以致之。請益勉修省之道。以盡轉災爲祥之方焉。上曰。依啓。上曰。旣以啓辭仰奏。而不擧請字。何也。時秀曰。掌令徐有成。旣以所啓仰奏。而下段不擧請字。推考。何如。上曰。依爲之。出擧條有成曰。臣臺體生疎。傳啓之際。誤落請字。復被承宣之問備。臣之不職之失。於是益著矣。何可一刻晏然於臺次乎。請命遞斥臣職。上曰。勿辭。亦勿退待。泰永曰。近日之旱暵孔酷。來秋之豐登難望。重以麥事失稔。農糧無儲。民情遑急。若不保朝夕。數日之內。縱得霈澤之普洽。四野之間。難期耕耘之及時。臣家在廣州。熟知民間倒懸之狀矣。廣固大邑。還穀最多。雖當豐足之歲。每値夏秋之交。則民之命脈。惟資於巡還。而輒患其不能周洽。何況殘邑之糶糴。不及於廣者乎。請深軫庚呼之苦。特推子惠之政。亟令廟堂。申飭諸道。抄出麥歉諸邑。優給還穀。以濟民急。上曰。依啓。泰永曰。惟我聖上。至誠悶旱。親將圭璧。撤夜露禱。躬閱刑獄。臨街疎釋。繼下十行綸音。求助之意。藹然懇惻。凡在臣隣。孰不莊誦欽仰也。臣又伏見日昨所下傳敎。特令備堂。共講恤民之策。預備裕財之術。退定次對。兼行常參。此正上下交勉。以答天譴之時。而及登筵席。數三宰執之外。擧皆寂寥無言。臣竊爲之慨然也。請今日不言備堂。一倂從重推考。上曰。依啓。泰永曰。噫。世道漸降。人心不淑。禮防日壞。有識寒心。至於兪恒柱事而極矣。於戲。我先大王。深仁厚澤。浹人肌骨。一自賓天之後。雖深山窮谷愚夫愚婦。莫不銜哀茹痛。七年如一日。則惟彼恒柱。亦先朝陶甄中一物耳。每逢遺弓之辰。固當追感怵惕。而渠獨何心。不思如喪之義。視同無故之日。乃與境內之一二文官。挾妓張樂。置酒設宴。噫。是可忍也。孰不可忍也。瞻聆所及。莫不駭惋。致有多士發通賢關之擧。此可見秉彝之同得。而亦有異遠外之風聞也。如此負國背義之人。不可一日置之縉紳之列。請忠州牧使兪恒柱。亟令有司。拿致王獄。明定其罪。參會文官。亦爲一體論罪。上曰。揆以常例。寧有是也。眞有是也。厥罪合置何辟。必是傳聞之爽。拿問事。依啓。通文來否。亦令賢關。査問後。草記。可也。上曰。信如臺言。自非喪性之人。則寧有如許事也。命善曰。旣被此評。眞有是事。則不可一時容在於天地之間。宜卽明査。以辨眞贗。好矣。上曰。通文若來在本館。則大司成持入。大司成姑未入來。入直官員。卽爲持來事。分付。興鎭承命出傳。泰永曰。方岳之任。責在按廉。凡於道內事。毋論巨細。若係變怪。則固當啓聞論罪之不暇。而況今兪恒柱事。罪犯顧如何。而訖過屢朔。矇不覺察。終無一言之及此。有知無知。俱難免溺職之失。請洪忠監司李崇祜。亟施譴削之典。上曰。本事有無。姑未詳知。監司論勘。宜待結末。當觀勢處分矣。命善曰。洪忠監司李崇祜。旣入於臺啓中。必當撕捱。如是之際。曠務可悶。今姑改差。其代。令該曹各別擇差。使之不多日內辭朝。何如。上曰。依爲之。出擧條羽晉曰。近來治逆不嚴。隄防漸壞。人不知懲。忸以爲常者。誠非世道之細憂。至於尹在益之奴事逆䝂。托爲心腹。論其情犯。殺之無惜。向緣臺臣之請。只施編配之典。於渠可謂末勘。日前該府之草記給暇。雖曰前例所據。自上特命放送。誠爲失之太寬。臣時適登筵。而坐次稍遠。全未諦聽。旣不能卽地爭執。筵退之後。始乃得聞。臣之不職之罪。已極萬萬慙悚。而在朝家嚴法杜奸之道。不可以其人之微賤。置而不論。請亟寢徒配罪人尹在益放釋之命。仍令勿揀赦典。以絶賊徒希覬之望。上曰。依啓。上曰。放送關子。今已下送乎。善復曰。於臣未差之前。已爲下送矣。上曰。前判金吾見遞之間。似必下送矣。命善曰。然矣。上曰。開留曾言停啓之事。而雖犯微眚。一入臺啓。則謂以不傳。臺啓終不停啓。置於不生不滅之科。事甚難處矣。命善曰。執此而不爲停啓。誠亦可怪矣。上曰。其時承旨誰也。有防曰。臣亦伊時承旨。而大抵臺啓體段。前後啓辭盡爲連啓。而其中不爲連啓者。方可謂之停啓。而旣不連啓。拈出一單啓。遽曰停啓者。終非臺體矣。上曰。然則臺臣相與熟議。其中輕罪可停者。依前連啓而連啓之後。可停者停之。爲好矣。羽晉曰。都賈之禁。自來申嚴。而有司之臣。檢察或弛。都市之間。百貨不通。國體民憂。俱涉寒心。伏聞向日殿下。特軫米價之翔貴。深悶都民之艱食。內帑儲米之發賣。惠廳貢價之先下。殆至數三萬包。滿城士庶。莫不待哺。攢頌恩造。而旋聞駔儈之輩。幾盡買取。或肆然運。輸轉賣於諸路價貴之處。或潛爲藏蓄。以待市廛米絶之時。市價之騰踊。一如前日。都下之民。終未霑一粒之惠。有口傳說。莫不駭忿。噫嘻。殿下所以發粟濟飢。遍惠都民者。恩至厚意至深也。今以朝廷之德意。乃爲富商之沮格。反致利歸綱取。惠不下究。苟使國家有一半分紀綱。寧容奸民之若是操縱乎。有司之始不嚴防。終未察治者。亦難免疎忽之責。請都賈奸民。亟命從重嚴繩。當該京兆堂上平市提調。竝推考警責。上曰。依啓。向因大臣筵奏。批旨中亦有云云。穀物之懋遷流行。自是不可已之事。潛賣或榷利之習。但宜祛其太甚。不必因此縱隷作奸。反貽小民繹騷之苦。令該署。竝以此意知悉。可也。上曰。都賈之弊。誠爲可悶。何以則有可禁之道乎。昌聖曰。發吏禁飭。則府吏之作弊。亦屬可悶。故未能出禁。在前雖或出禁。吏隷輩多受人情。眞箇都賈。不爲捉納。不給人情之類。必爲捉致。是故出禁爲難。而今番雖有繹騷之弊。當申飭嚴禁。若或捕捉。則移送秋曹。以爲禁戢之地矣。上曰。闊狹之道。惟在於卿。觀勢善爲。可也。命書傳敎曰。政官牌招開政。又命書傳敎曰。近日亢旱愈酷。非不欲更爲親禱。而予誠誠淺。難望仰格。況親禱後攝事。亦多已例。不卜日。今二十八日。先農壇祈雨祭。遣大臣設行。上曰。獻官。卿等中誰爲進去乎。樂性曰。臣當進參矣。上曰。好矣。仍命退。諸臣分東西。以次退出。上乘輿。入賓陽門。諸臣問安訖。以次退出。